정조 16년
壬子八月十一日辰時上御熙政堂右承旨右副承旨入侍時右承旨李家煥右副承旨趙錫穆假注書申龜朝記事官洪樂游林景鎭有司堂上徐有隣鄭冒順李秉模趙鼎鎭曰稟事堂上金文淳金尙集行禮曹判書洪檍以次進伏上命家煥書判付訖上曰左承旨入侍賤臣承命出與林濟遠偕入進伏上曰諸宰進前可也有隣曰頃因全羅前右水使李恒林狀啓營需柴炭取用於封山一款釐改變通之道往復該帥使之論報矣卽見全羅監司鄭民始所報則枚擧右水使牒報以爲該水使則依兵營例地方官或附近邑中八結捧用或沿邑中空石三萬立劃給爲言而水營初無結捧者蓋本道營邑皆於朝家劃給雜役米中貿用而今若別爲磨鍊則乃是加賦欲於各邑雜役米中除給則各邑需用每患苟簡此將爲各邑之弊假使以某條米劃給水營四面俱是封山其所貿用亦不過禁山之木至於空石則各邑若干收捧於還戶以備應用而今若以此數分定則一邑所納不下五六千立爲弊不些尤是行不得之事而大抵當初柴炭許令禁山中火雜木取用者亦必有商量而培養松木之方必先刈其雜木以其刈棄之雜木作爲營鎭之日用未爲不可且莞島八十里之間松雜木各居其半豈獨以水營之需用以致童濯乎斯速釐改旣有特敎豈敢不悉心奉行而實無從便措辦之策爲辭矣道臣所報旣如此則末由變通可以推知依所報今姑置之何如上曰依爲之出擧條有隣曰頃因統制使李潤慶狀啓以湖南沿穀相換統穀便否有所關問矣卽見全羅監司鄭民始所報則以爲本道左沿十二營邑穀簿不過爲十二萬四千二百五十石而其中船儲置船米等穀之不可換置山郡者爲八萬九千五百七十一石常賑會付等穀爲二萬三千三百四十六石此亦不可移送他邑其餘各衙門穀僅爲一萬一千三百二十九石則十三萬石之相換可謂無麪不托初非可論而假使穀物有裕換作統穀其弊有三沿邑鎭雖曰十二實則五邑船運之際出浦之費不些也山郡之穀自來積置而今又萬餘石耗添作留庫則民亦不堪也若値荒年轉移之時統穀不得着手而移轉他邑繹騷可念也有不可輕議且往復詳探於統營則將士支放無不足之患而各都廳策應物種各寺僧進排等價本前則皆以山郡耗條直爲劃給近來以來竝以船運中上下故穀物不足云而該營之需用不問出入兩南之沿穀輒許換運恐非可繼之道爲辭矣湖沿穀簿旣無推移之道統營所需又異支放之資則所當依完伯所報置之而大臣適未入侍議于大臣更爲稟處何如上曰諸堂中曾經嶺伯人各陳所見可也昌順曰統穀之爲弊沿邑兩南同然而以其支放不足不得不許今聞支放之需固無不足而只爲工役雜費等需有此移劃之請云此則恐不當許施矣檍曰湖南穀之難於推移船運之有弊端誠如本道臣之言而以統營事勢言之或有臭載之患則其爲狼狽當如何以此以彼恐不當許施矣秉模曰支放旣無不足之弊則其他策應之需依古規直爲區處於穀在之山郡事理當然雖曰價直之相懸恐不可專爲此路而許運湖穀以貽許多民弊矣上曰置之可也出擧條上曰卿等見北伯狀啓乎卄八日雨雹平安道亦然而至於咸興七社定平九社三十某社內雨雹云者其狀辭甚不分明狀啓發送日字卽初四日也今始送裨馳報者亦甚迃闊至曰雹之所過田畓各穀蕩盡無餘云者似涉太過矣大抵雨雹如匹練拖地行行過去自西路寧邊近處所過者也十四社豈有盡然之理所過處亦豈獨於咸興永平而止乎迃闊如此豈不可悶乎北道則年事大登云故心甚爲喜今忽雹災如此言念民事誠甚悶切且以黃海道言之延白最被水災向日狀啓亦曰甚於昨年云風摧雨損到處皆然而昨見慶尙監司狀啓亦如是實爲悶然矣有隣曰近日日氣頗好退霜必矣是則可幸矣上曰今年木花又未免歉三南必有所云云分俵將何以爲之乎有隣曰完伯亦將有純錢請云矣上曰聞右副之言則尙州木花價一兩爲十斤十一斤云矣秉模曰近聞木花價爲十五斤十六斤云尙州木花價如此比諸京直價稍歇矣上曰右副以法從之臣初登筵席予於御極後始乃相見是豈成說乎有隣等曰如此之類者多矣上曰諸宰就座上曰禮判進前可也檍進伏上曰大臣收議見之乎大臣之議何如檍曰大臣之議以爲五禮儀中正一品一字必是誤印云者似未照檢矣誠如大臣之言先農先蠶之正一品初獻亦謂之誤印乎上曰大臣初不博考矣檍曰如使山林知禮者獻議則必有所見而山林之士似不獻議矣上曰從一品初獻於禮甚不可矣卿等如有所見各陳可也有隣曰臣矇於禮制牲品不可知而至於祭官則反不如農壇者誠不成說矣昌順曰大臣之以五禮儀謂之誤印者誠非矣上曰正一品之一字誤印則亞獻之從一品亦相左矣大宗伯大臣不能博考予不知何以爲之矣檍曰事體自別用廟社之禮則恐不可矣上曰是則然矣豈可與廟社禮同之乎廟社則大臣爲初獻正二品爲亞從二品爲終農壇則正一品初獻故如金履素金華鎭常常塡差此祭犀帶甚難故宗班亦多爲之廟社之禮雖不可竝同而豈可爲農壇之次乎此則不可矣禮判所見如此如農蠶禮斷定可也至於羹一事則姑俟後日之博考擧行爲可太常亦似無別見矣今欲用羹一器而別宰犧牲亦無所據矣家煥曰臣則以爲獻官事終有可疑大臣之議似有所見矣上曰承旨之意亦如左相乎予之意見與此稍異矣尙集曰如大臣之言則五禮儀改之無妨耳上曰申叔舟亦未及照檢而然耶只用羊豕者亦何故也今若改之則博考儀文之如申叔舟者何處得來今文古文皆有何可改之乎此則承旨之言過矣自春官誌而不分明故其言又如此矣春官誌合爲幾百卷而盡謄許多儀注故果不善成矣予則以爲大享則必謄儀註如大典通編例述而不作如古之四拜今爲再拜古之勤政今爲仁政參酌用之可也外此節次之隨事隨入則行不得之事耳豈可善成乎如續五禮儀爲倣而仍舊貫可也尙集曰陳設圖式何以爲定乎上曰如今儀爲之可也而以未及考出故今圖姑闕之以備後考之意懸註可也尙集曰煖燭每於將事之時煙灰引風亂墜非但欠潔有防於讀祝以四燭定式何如上曰煖燭如婚姻時羅照乎昌順曰制樣則同而火光猶不如矣上曰然則細行祝文何以讀之乎風吹時亦難矣以何物爲之乎鼎鎭曰束以薍簾以紙蠟之耳古制如此不若因其制而明之耳上曰戶判取見後從便釐正可也鼎鎭曰笏記紙亦有申飭而十四處祭用笏記皆以半丈年年出給矣上曰自太常寺申飭可也檍曰首露王陵祭物用素饌事前禮曹判書徐浩修未及覆奏故敢此仰達而賤臣所見則陵祭享不用犧牲乃是麗朝之禮則駕洛國未必同然而以神道言之千餘年血食之餘今忽以蔬設行恐似未安依前用以肉饌之意行關本道而但其祭物式例猥雜殆若叢祠自今釐正其器品令本道知委施行何如上曰依爲之出擧條檍曰麗朝陵寢摘奸昨年有待明春擧行事下敎而尙未發遣郞矣何以爲之乎上曰令留守替行奉審可以修補處卽爲修補仍卽狀啓事分付可也出擧條檍曰故牧使諸末墓宣諡後致祭事命下矣本曹郞廳當進去而當此災年嶺南廚傳之弊不可不念宣諡吏郞之兼行致祭亦有已例敢此仰達矣上曰依爲之出擧條上曰前朝陵寢亦有祭乎有隣曰麻田有之矣上曰麗陵參奉一人獨自摘奸乎有隣曰松都諸陵亦皆看審矣上曰麗太祖陵寢亦有祭乎檍曰無之矣上曰見歷代崇奉之節靡不用極而我國何不如此乎檍曰見定陵則草木不得禁碑石盡爲破缺蓋自元朝多給田結碑中皆記之今爲民畓故必欲毁破至於以釘琢之極可痛駭矣上曰是豈成說乎各別嚴禁可也檍曰慶州三十六王陵皆在一坪之內矣上曰用之一處倣之中原制度矣慶州無樹木乎檍曰出十餘里地始有樹木太祖陵寢則樹木亦多有之望之蔚然矣鼎鎭曰因右副承旨徐榮輔所啓樂器載運車子自漢城府進排而難保其精潔分付樂院與該曹相議從長變通務爲致潔之地事擧條啓下矣取考謄錄則乙未年因樂院官員所懷車子三輛別爲造置每於壇所祭享時運送樂器矣至於庚子以車子之毁破仍不改造樂器運送之事仍而中廢矣自今更爲新造別置以爲壇享時依前運送之地何如上曰依爲之莫重所用之物無端違越仍爲廢却其在重祀典之意不可無飭該曹該院間令廟堂査出當該堂上捧現告草記論勘可也出擧條鼎鎭曰祭壇莎草每於四季朔修改矣南壇莎草修改亦以四季朔定式何如上曰依爲之檍曰宗廟景慕宮鋪陳修改日時相同戶判勢不可一時奉審分遣次堂擧行乎鼎鎭曰臣於昨年奉審宗廟卽詣景慕宮奉審修補則猶及時刻今番亦依此爲之恐好矣上曰依爲之鼎鎭曰太廟正殿後簷落水處以新件磚石布之何如上曰好矣依爲之尙集曰犧尊象尊著尊等名目所用各異宜有定式矣上曰象尊犧尊春夏各異外山川及南壇享祀時區別草記而犧尊象尊春夏異用之例卿須出而考之可也檍曰臣待罪金吾故有所仰達矣罪人所囚西間則破毁傾仄四面支木四面遮蓋廳板盡爲毁傷如坐水中時囚有巖墻之慮至於南間則永無形體而有俗忌因循至此矣上曰有何俗忌檍曰己酉年重修而己酉後出大獄故有此言矣上曰南間果盡毁無柱木乎檍曰然矣上曰然則向日九宗囚於何處檍曰造草幕囚之病後則囚外直房矣上曰寧有如許國體乎新速改之可也上曰新造則獄囚多聚云乎有隣曰臣於乙酉修改典獄而其後霈澤旁流囹圄空虛以此推之多聚之言不足信矣上曰向來大臣之言無足怪矣實出慮患之意而聞戶判築金吾墻後禁推至陷坑坎自致狼狽以此歸咎云自卿如此大臣何尤誠如范純仁此亦章惇所爲云者也金吾墻甚低今則高築耶鼎鎭曰比前稍高矣上曰南間改造非難耶鼎鎭曰非難矣上曰西間間數幾何鼎鎭曰爲七八間矣秉模曰先濬水道西南間一時新造恐好矣上曰若不濬決其水道仍舊造之則幾何而又不爲毁傷耶知義禁作窠其代戶判爲之今月內速速造改可也文淳曰以救活人金弘亮事擧條啓下之後招致弘亮問其爲前銜與生徒與否仍爲取見其帖文則只是雲監生徒錄名而已旣未參陰陽科且未經祿官而緣渠愚迷不辨前銜與生徒之自有界限以致當部之誤報事實旣如此則修述三曆之任非所可論故敢此仰達矣上曰然則以帖加施行可也出擧條文淳曰前判尹以民蒙之無依無主者遣部官埋置之意陳達矣卽遣部官皆以無主者善爲埋藏矣上曰數爲幾何文淳曰爲一百數十處矣前則無依無主者不爲擧論今番則令部官各別親審別單外無主者盡皆埋置皆有實惠誠善政矣上曰無暴露之患否文淳曰無形體者盡爲深埋而今已畢役故敢此仰達矣命退諸臣以次退出